Мы махуэхэм
Гъатхэпэм и 17, махуэку
Адыгэ Республикэм и парламентаризмэм и махуэщ
Лейпциг къалэм къыщызэIуах тхылъ жармыкIэ
1770 гъэм Ингушетиер Урысей къэралыгъуэм хыхьащ.
1805 гъэм Дельпоццо Иван Къэбэрдейм пристав нэхъыщхьэу къагъэкIуащ.
1861 гъэм Италием и ипщэ, ищхъэрэ щIыналъэхэр зы къэралыгъуэу зэгухьащ.
1918 гъэм къызэIуахащ Тэрч щIыналъэм ис лъэпкъхэм я II съездыр.
1941 гъэм Вашингтон (США) къыщызэIуахащ Лъэпкъ художественнэ галерее. Иджыпсту ар дунейм щынэхъ къулей дыдэхэм ящыщу къалъытэ.
1950 гъэм радиоактивнэ пкъыгъуэщIэ — Калифорний зыфIащар — зэхалъхьащ.
1960 гъэм Инджылызым и банкым къыдигъэкIащ къэралым и пащтыхь гуащэм и сурэтыр зытет, зы фунт стерлинг хъу ахъшэр.
Урыс сурэтыщI цIэрыIуэ Врубель Михаил къызэралъхурэ илъэси 160-рэ ирокъу.
Совет журналист, тхакIуэ, Сталиным и цIэр зезыхьэ саугъэтым, Мамырыгъэм и дунейпсо саугъэтым я лауреат Полевой(и унэцIэ дыдэр Камповщ)Борис къызэралъхурэ илъэси 108-рэ ирокъу.
Адыгэ Республикэм и цIыхубэ сурэтыщI Дыгъужь Мыхьмуд и ныбжьыр илъэс 78-рэ ирокъу.
Америкэм щыщ киноактёр, продюсер, сценарийхэр зытх Рассел Курт и ныбжьыр илъэс 65-рэ ирокъу.
Урысей режиссёр, УФ-м гъуазджэхэмкIэ щIыхь зиIэ и лэжьакIуэ Астрахан Дмитрий и ныбжьыр илъэс 59-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ. Махуэм хуабэр градуси 2 — 4, жэщым щIыIэр 1 градус щыхъунущ.
Гъатхэпэм и 18, мэрем
Кърымыр Урысейм къыщыхыхьэжа махуэщ. 2014 гъэм Iэ традзащ Кърым Республикэр Урысей Федерацэм къыхэгъэхьэжыным теухуа зэгурыIуэныгъэм. Апхуэдэ щIыкIэкIэ къэунэхуащ УФ-м и щIыналъэщIэхэу Кърым Республикэмрэ федеральнэ мыхьэнэ зиIэ Севастополь къалэмрэ.
Жейм и дунейпсо махуэщ
Белоруссием и къэрал кIуэцI дзэхэм я махуэщ
1662 гъэм Париж дунейм щыяпэу лэжьэн щыщIидзащ жылагъуэ транспортым. Ар цIыхуи 8 зэуэ зэрыхуэ, щхьэ зытелъ, къэуфыхьа шыгу зэщIэщIат.
1871 гъэм Франджым Париж коммунэр къыщызэрагъэпэщащ.
1892 гъэм хоккей командэ нэхъыфIым хуагъэфащэ саугъэтыр — Стэнли и Кубокыр — ягъэуващ.
1913 гъэм Налшык къыщызэIуахащ округым и лъэпкъхэм я I съездыр.
1931 гъэм США-м къыщыщIагъэкIыу щIадзащ электрокъарукIэ лажьэ жьакIэупсыр.
1965 гъэм СССР-м и лётчик-космонавт Леонов Алексей «Восход-2» кхъухьым икIри, хьэрш зэIухам дунейм щыяпэу хыхьащ.
1980 гъэм «Восход-2М» ракетэр Плесецк космодромым хьэршым яутIыпщыным щыхуагъэхьэзырым ар къэуащ, мафIэсышхуи къишащ. Абы цIыху 48-рэ хэкIуэдащ, 40-м щIигъум фэбжьышхуэхэр хахауэ щытащ.
Урыс композитор цIэрыIуэ, дирижёр, жылагъуэ лэжьакIуэ Римский-Корсаков Николай къызэралъхурэ илъэси 172-рэ ирокъу.
Филологие щIэныгъэхэм я доктор, КъШКъУ-м и профессору щыта, КъБР-м, КъШР-м, АР-м щIэныгъэхэмкIэ щIыхь зиIэ я лэжьакIуэ, ЩIДАА-м и академик, «Хэкум и пащхьэм щиIэ фIыщIэхэм папщIэ» орденым и 4-нэ, 3-нэ нагъыщэхэр зыхуагъэфэща Хъупсырокъуэ Хъызыр къызэралъхурэ илъэс 86-рэ ирокъу.
КъБР-м и цIыхубэ тхакIуэ ШэджыхьэщIэ Хьэмыщэ къызэралъхурэ илъэс 84-рэ ирокъу.
Урысей фигурист, Олимп чемпион, дунейм плIэнейрэ и чемпион хъуа, Европэ чемпионатым щэнейрэ щытекIуа Ягудин Алексей и ныбжьыр илъэс 36-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градуси 4 — 7, жэщым градуси 3 щыхъунущ.
